Připowědźena rentowa reforma ludnosć rozbudźa
Moskwa (ČŽ/K). Ludnosć Ruskeje federacije tuchwilu ničo bóle njerozbudźa hač reforma rentoweho systema, kotruž bě knježerstwo Dmitrija Mjedwjedjewa připowědźiło, z psychologiskim wotmysłom za čas swětowych mišterstwow w kopańcy. Jedna wěc při tym emocije wosebje zapyrja, a to wotpohlad, zwyšić zastupnu starobu do renty. Starobu muži wo pjeć lět wot 60 na 65 lět, tu žonow samo wo wosom lět, wot 55 na 63 lět. Zo je to prěnje zwyšenje rentoweje staroby w Ruskej po lěće 1932, nima drje w swěće runjeća.
Scyła žane prašenje njeje, zo je reforma rentoweho systema w kraju-hobru na kóždy pad trěbna, jónu z demografiskich přičin a nic naposledk z hospodarskich nuznosćow. Tak dźě je přerězna žiwjenska staroba wobydlerstwa za čas knježenja Wladimira Putina, potajkim wot 2005 sem, přerěznje wo dźesać lět přiběrała, za ruske poměry hotowy dźiw. Na druhej stronje je administraciji dale a ćešo – tež we wuskutku sankcijow USA a zapada – rentowu pokładnju pjelnić z dosahacymi srědkami.
ces_Latn szl_Latn szl_Latn